Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2007/198/Ευρατόμ περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν /* COM/2014/0459 final - 2014/0215 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Το Συμβούλιο ζήτησε από την Ευρωπαϊκή Επιτροπή, στα συμπεράσματά του της 12ης Ιουλίου 2010 σχετικά με την ανακοίνωση της Επιτροπής με τον τίτλο «Κατάσταση του ITER και πιθανή μελλοντική πορεία», να εξετάσει και να διερευνήσει τον τρόπο με τον οποίο η Επιτροπή, τα κράτη μέλη και η κοινή επιχείρηση για τον ITER και την ανάπτυξη της ενέργειας από πυρηνική σύντηξη, με την επωνυμία «Σύντηξη για ενέργεια» (F4E), πρέπει να ασκούν τις αρμοδιότητες και τα καθήκοντά τους που σχετίζονται με τον ITER. Στο έγγραφο εργασίας των υπηρεσιών της Επιτροπής «Towards a robust management and governance of the ITER project» (Προς μια ισχυρή διαχείριση και διακυβέρνηση του έργου ITER), που εκδόθηκε στις 9 Νοεμβρίου 2010, παρατίθεται λεπτομερής κατάλογος μέτρων που απευθύνονταν, σε διεθνές επίπεδο, κυρίως στον Οργανισμό ITER (ΙΟ) και, σε ευρωπαϊκό επίπεδο, κυρίως στην F4E. Λόγω της προσχώρησης της Κροατίας στην Ευρωπαϊκή Ένωση, την 1η Ιουλίου 2013, το καταστατικό της F4E πρέπει να τροποποιηθεί για να χορηγηθούν στη χώρα δικαιώματα ψήφου στο διοικητικό συμβούλιο της F4E. Η Επιτροπή, με την ευκαιρία της τροποποίησης αυτής και σύμφωνα με το έγγραφο εργασίας των υπηρεσιών της του 2010, προτείνει να εγκριθούν πρόσθετες τροποποιήσεις με σκοπό τη βελτίωση της διαχείρισης και της διακυβέρνησης της F4E. Οι παρούσες προτάσεις συζητήθηκαν εκτενώς με τα μέλη του διοικητικού συμβουλίου της F4E, το οποίο, μετά από αυτές τις ανταλλαγές απόψεων, ενέκρινε ομόφωνα τις προτεινόμενες τροποποιήσεις κατά τη συνεδρίασή του στις 9-10 Δεκεμβρίου 2013. Σύμφωνα με τη διαδικασία τροποποιήσεων που προβλέπεται στο άρθρο 21 του καταστατικού της F4E, από τη στιγμή που το διοικητικό συμβούλιο έχει εγκρίνει τις προτεινόμενες τροποποιήσεις, η Επιτροπή μπορεί να υποβάλει προς έγκριση στο Συμβούλιο την πρόταση τροποποίησης του καταστατικού. Ως εκ τούτου, σύμφωνα με το άρθρο 50 της Συνθήκης Ευρατόμ και το άρθρο 21 του καταστατικού της F4E, η Επιτροπή υποβάλλει πρόταση στο Συμβούλιο για την έγκριση των εν λόγω τροποποιήσεων. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Τα κυρίως ενδιαφερόμενα μέρη στην περίπτωση της F4E είναι τα μέλη του διοικητικού συμβουλίου της. Σε αυτό εκπροσωπούνται όλα τα κράτη μέλη, καθώς και η Ελβετία και η Ευρατόμ, και για κάθε πρόταση τροποποίησης του καταστατικού της F4E απαιτούνται διαβουλεύσεις και συμφωνία μεταξύ τους, σύμφωνα με το άρθρο 6 παράγραφος 4 του καταστατικού της F4E. Για τον λόγο αυτό, τον Ιούνιο του 2013 η Επιτροπή υπέβαλε στο διοικητικό συμβούλιο σχέδιο πρότασης για την τροποποίηση του καταστατικού της F4E. Στη συνέχεια, το διοικητικό συμβούλιο αποφάσισε να συγκροτήσει ειδική ομάδα, με πρόεδρο τον πρόεδρο του διοικητικού συμβουλίου, στην οποία ανατέθηκε η εντολή να επιδιώξει ομοφωνία των μελών σχετικά με τις προτάσεις τροποποίησης του καταστατικού. Μετά την πρώτη συνεδρίαση της εν λόγω ειδικής ομάδας, που πραγματοποιήθηκε στις 21 Οκτωβρίου 2013, καταρτίστηκε πρόταση, η οποία υποβλήθηκε στο διοικητικό συμβούλιο της 9ης-10ης Δεκεμβρίου 2013. Δεδομένου ότι, κατά τη συνεδρίαση αυτή, το διοικητικό συμβούλιο ενέκρινε ομόφωνα τις προτεινόμενες τροποποιήσεις, η Επιτροπή μπορεί πλέον να υποβάλει την πρόταση στο Συμβούλιο προς έγκριση. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 1. Επαναπροσδιορισμός του ρόλου της εκτελεστικής επιτροπής, σύσταση επιτροπής προμηθειών και συμβάσεων και σύσταση Γραφείου Τα καθήκοντα που έχουν επί του παρόντος ανατεθεί στην εκτελεστική επιτροπή θα κατανεμηθούν μεταξύ δύο επιτροπών, της «διοικητικής και διαχειριστικής επιτροπής» και της «επιτροπής προμηθειών και συμβάσεων». Ο προτεινόμενος διαχωρισμός των καθηκόντων αυτών επιτρέπει ορθότερη αντιστοίχιση των συνθέσεων των δύο επιτροπών, καθώς η πρώτη θα απαρτίζεται από εκπροσώπους των μελών και η δεύτερη από εμπειρογνώμονες που θα ενεργούν υπό την προσωπική τους ιδιότητα. Η διοικητική και διαχειριστική επιτροπή, μεταξύ άλλων, θα καταρτίζει γνωμοδοτήσεις και συστάσεις προς το διοικητικό συμβούλιο σχετικά με τον προϋπολογισμό, το σχέδιο εκτιμώμενων πόρων, τους ετήσιους λογαριασμούς, το σχέδιο του προγράμματος, το πρόγραμμα εργασίας κ.λπ. Η επιτροπή προμηθειών και συμβάσεων θα διατυπώνει συστάσεις προς τον διευθυντή της F4E σχετικά με την ανάθεση των συμβάσεων και θα έχει απλώς συμβουλευτικό ρόλο, σε αντίθεση με την υφιστάμενη εκτελεστική επιτροπή, της οποίας ο ρόλος είναι εγκριτικός. Η τροποποίηση αυτή συνάδει πλήρως με τα προνόμια του διευθυντή της F4E που απορρέουν από την ιδιότητά του ως διατάκτη. Η υπηρεσία εσωτερικού ελέγχου της Επιτροπής έχει επισημάνει ότι αρμόδιος για την ανάθεση των συμβάσεων είναι ο διευθυντής, οποίος δεν θα πρέπει να μεταβιβάζει αυτή του την αρμοδιότητα σε επιτροπή, εφόσον τα μέλη της διορίζονται από το διοικητικό συμβούλιο ad personam. Το 2011 συστάθηκε με απόφαση του διοικητικού συμβουλίου το «Γραφείο» —μια επιτροπή που δεν προβλέπεται στην αρχική απόφαση του Συμβουλίου περί ιδρύσεως της F4E— ως επικουρικό όργανο, για να συνδράμει το διοικητικό συμβούλιο στην προετοιμασία των αποφάσεών του. Προτείνεται τώρα να εισαχθούν στο καταστατικό της F4E ειδικές διατάξεις για την επιτροπή αυτή, επειδή το διοικητικό συμβούλιο θεωρεί ότι έχει αποδειχθεί χρήσιμο μέσο που αυξάνει την αποτελεσματικότητα της λειτουργίας του. 2. Ενίσχυση των δικαιωμάτων της Ευρατόμ όσον αφορά τις «επιφυλάξεις περί νομιμότητας» Σύμφωνα με το άρθρο 6 παράγραφος 6 του ισχύοντος καταστατικού της F4E, η Ευρατόμ δικαιούται να διατυπώνει επιφυλάξεις για αποφάσεις του διοικητικού συμβουλίου, όταν εκτιμά ότι αντίκεινται στο κοινοτικό δίκαιο. Στην περίπτωση αυτή η απόφαση αναστέλλεται και το θέμα παραπέμπεται στην Επιτροπή για να εξετάσει τη νομιμότητά της. Ωστόσο, το διοικητικό συμβούλιο μπορεί να εκδίδει αποφάσεις έστω και αν η Επιτροπή αμφισβητεί τη νομιμότητά τους στη σχετική γνωμοδότησή της. Με την ενίσχυση των δικαιωμάτων της Επιτροπής όσον αφορά τη διάταξη για τις «επιφυλάξεις περί νομιμότητας» θα διασφαλιστεί η συνέπεια των αποφάσεων του διοικητικού συμβουλίου με το κοινοτικό δίκαιο, σύμφωνα με το άρθρο 17 της Συνθήκης για την Ευρωπαϊκή Ένωση, το οποίο ορίζει ότι η Επιτροπή «μεριμνά για την εφαρμογή των Συνθηκών καθώς και των μέτρων που θεσπίζονται βάσει αυτών από τα θεσμικά όργανα». Με την τροποποίηση αυτή το διοικητικό συμβούλιο δεν θα μπορεί να εκδίδει απόφαση, εφόσον η Επιτροπή έχει καταθέσει γνωμοδότηση που θέτει υπό αμφισβήτηση τη νομιμότητά της. 3. Προνομιακή σύμπραξη με ορισθέντες οργανισμούς στον τομέα της επιστημονικής και τεχνολογικής έρευνας με αντικείμενο τη σύντηξη Η τροποποίηση αυτή αποσκοπεί στην ανάπτυξη σταθερής σχέσης με τα ευρωπαϊκά εργαστήρια σύντηξης (ΕΕΣ/EFL). Η εν λόγω σχέση είναι σημαντική για την αποδοτική και αποτελεσματική λειτουργία του ευρωπαϊκού προγράμματος σύντηξης, την άσκηση των αρμοδιοτήτων της F4E, καθώς και για τη βελτιστοποίηση της ικανότητας και της συμμετοχής των ευρωπαϊκών εργαστηρίων σύντηξης. Στην περίπτωση των εργαστηρίων σύντηξης, θα διαμορφώσει σταθερό πλαίσιο για ένα πολυετές σχέδιο δραστηριοτήτων, ενώ όσον αφορά την F4E, θα παράσχει σταθερή και αξιόπιστη υποστήριξη από πλευράς έρευνας και ανάπτυξης, με βάση τις γνώσεις και την τεχνογνωσία που έχουν προκύψει από το ευρωπαϊκό πρόγραμμα σύντηξης κατά τα τελευταία 30 έτη δραστηριότητας, όσο και αυτές που θα προκύψουν στο μέλλον. Το όφελος για το ευρωπαϊκό πρόγραμμα σύντηξης θα είναι η καλύτερη αξιοποίηση των πόρων, η οποία θα εξασφαλίσει, μεταξύ άλλων, τον περιορισμό των σημείων συμφόρησης και των επικαλύψεων των προσπαθειών, καθώς και τον βέλτιστο συνδυασμό της εθνικής χρηματοδότησης με την κοινοτική χρηματοδότηση που διοχετεύεται μέσω της F4E. 4. Προσαρμογή που απορρέει από τον νέο δημοσιονομικό κανονισμό-πλαίσιο Η Επιτροπή εξέδωσε πρόσφατα τον νέο δημοσιονομικό κανονισμό-πλαίσιο για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου. Ο εν λόγω νέος κανονισμός περιέχει διατάξεις που πρέπει να συμπεριληφθούν στη συστατική πράξη (απόφαση του Συμβουλίου) ή στη βασική πράξη (καταστατικό) για την ίδρυση των συγκεκριμένων οργανισμών. Αυτό αφορά και την F4E. Οι τροποποιήσεις έχουν αμιγώς τεχνικό χαρακτήρα και δεν θίγουν την ουσία της πρότασης που ενέκρινε το διοικητικό συμβούλιο. Είναι σημαντικό να σημειωθεί εν προκειμένω ότι, σύμφωνα με το άρθρο 208 παράγραφος 3, ο εσωτερικός ελεγκτής της Επιτροπής ασκεί τις αρμοδιότητες εσωτερικού ελεγκτή της F4E. Κατά συνέπεια, πρέπει να απαλειφθεί η παράγραφος 2 του άρθρου 5 της απόφασης του Συμβουλίου, στην οποία αναφέρεται ότι η κοινή επιχείρηση ιδρύει τη δική της υπηρεσία εσωτερικού δημοσιονομικού ελέγχου. Το σημείο 3 του παραρτήματος 3 του καταστατικού τροποποιείται αναλόγως, ώστε να προβλέπει ότι η κοινή επιχείρηση συγκροτεί κλιμάκιο ελέγχου (audit capability). 5. Αναγκαία τροποποίηση για την εναρμόνιση του καταστατικού με τη νέα βασική πράξη περί χρηματοδότησης των δραστηριοτήτων της F4E, η οποία εγκρίθηκε από το Συμβούλιο τον Δεκέμβριο του 2013 Η απόφαση του Συμβουλίου σχετικά με τη χρηματοδότηση των δραστηριοτήτων της F4E κατά την περίοδο 2014-2020 συνεπάγεται τροποποίηση του καταστατικού της. Το άρθρο 12 παράγραφος 1 στοιχείο α) του καταστατικού της F4E, με την ισχύουσα διατύπωσή του, προβλέπει ότι η συνεισφορά της Ευρατόμ διατίθεται μέσω των κοινοτικών προγραμμάτων έρευνας και εκπαίδευσης που θεσπίζονται κατ’ εφαρμογή του άρθρου 7 της Συνθήκης. Η διάταξη αυτή πρέπει να τροποποιηθεί για να ληφθεί υπόψη το γεγονός ότι η χρηματοδότηση της F4E κατά την περίοδο 2014-2020 δεν θα διατίθεται μέσω του προγράμματος-πλαισίου της Ευρατόμ, αλλά μέσω της εν λόγω νέας απόφασης του Συμβουλίου, η οποία βασίζεται στο άρθρο 47 της Συνθήκης. Επιπλέον, στην απόφαση του Συμβουλίου περί ιδρύσεως της κοινής επιχείρησης «Σύντηξη για ενέργεια» παρεμβάλλεται το νέο άρθρο 5αα, με σκοπό να ενισχυθεί η προστασία, από την κοινή επιχείρηση, των οικονομικών συμφερόντων των μελών της. 6. Δικαιώματα ψήφου της Κροατίας Με απόφαση του διοικητικού συμβουλίου, που ελήφθη κατά τη συνεδρίασή του στις 10-11 Ιουνίου 2013, προτείνεται να διαθέτει η Κροατία δύο ψήφους στο διοικητικό συμβούλιο. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η παρούσα πρόταση για απόφαση του Συμβουλίου δεν έχει δημοσιονομικές επιπτώσεις. Η χρηματοδότηση των δραστηριοτήτων της F4E κατά την περίοδο 2014-2020 καθορίστηκε με την απόφαση 2013/791/Ευρατόμ του Συμβουλίου, της 13ης Δεκεμβρίου 2013. 2014/0215 (NLE) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2007/198/Ευρατόμ περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 47 τρίτο και τέταρτο εδάφιο και το άρθρο 48, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση 2007/198/Ευρατόμ του Συμβουλίου[1] ιδρύθηκε η ευρωπαϊκή κοινή επιχείρηση για τον ITER και την ανάπτυξη της ενέργειας από πυρηνική σύντηξη (εφεξής «κοινή επιχείρηση») με σκοπό, αφενός τη συνεισφορά της Ευρωπαϊκής Κοινότητας Ατομικής Ενέργειας (εφεξής «Ευρατόμ») στον Διεθνή Οργανισμό για την Ενέργεια Σύντηξης του ITER και στη συμφωνία με την Ιαπωνία για τις δραστηριότητες ευρύτερης θεώρησης και, αφετέρου, την εκπόνηση και τον συντονισμό προγράμματος δραστηριοτήτων για την προπαρασκευή της κατασκευής αντιδραστήρα επίδειξης της σύντηξης και των σχετικών εγκαταστάσεων. (2) Η απόφαση 2007/198/ΕΕ τροποποιήθηκε με την απόφαση 2013/791/Ευρατόμ του Συμβουλίου[2], ώστε να καταστεί δυνατή η χρηματοδότηση των δραστηριοτήτων της κοινής επιχείρησης κατά την περίοδο 2014-2020. (3) Το Συμβούλιο ζήτησε από την Επιτροπή, στα συμπεράσματά του της 12ης Ιουλίου 2010 σχετικά με την ανακοίνωση της Επιτροπής με τον τίτλο «Κατάσταση του ITER και πιθανή μελλοντική πορεία»[3], να εξετάσει και να διερευνήσει τον τρόπο με τον οποίο η Επιτροπή, τα κράτη μέλη και η κοινή επιχείρηση πρέπει να ασκούν τις αρμοδιότητες και τα καθήκοντά τους που σχετίζονται με τον ITER. (4) Στο έγγραφο εργασίας των υπηρεσιών της Επιτροπής «Towards a robust management and governance of the ITER project» (Προς μια ισχυρή διαχείριση και διακυβέρνηση του έργου ITER)[4], που εκδόθηκε στις 9 Νοεμβρίου 2010, παρατίθεται λεπτομερής κατάλογος μέτρων προς λήψη είτε σε διεθνές επίπεδο, κυρίως από τον Οργανισμό ITER, είτε σε ευρωπαϊκό επίπεδο, κυρίως από την κοινή επιχείρηση. (5) Συνεπεία της προσχώρησης της Κροατίας στην Ένωση, την 1η Ιουλίου 2013, πρέπει να τροποποιηθεί το καταστατικό της F4E για να χορηγηθούν στη χώρα δικαιώματα ψήφου στο διοικητικό συμβούλιο της κοινής επιχείρησης. Είναι αναγκαίο να τροποποιηθεί περαιτέρω το εν λόγω καταστατικό, για τη βελτίωση της διαχείρισης και της διακυβέρνησης της κοινής επιχείρησης. Είναι επίσης αναγκαίο να επικαιροποιηθεί η παραπομπή στις διατάξεις για το Δικαστήριο της Ευρωπαϊκής Ένωσης, προκειμένου να ληφθούν υπόψη οι τροποποιήσεις που επέφερε η Συνθήκη της Λισαβόνας στη Συνθήκη για την ίδρυση της Ευρωπαϊκής Κοινότητας Ατομικής Ενέργειας. (6) Το διοικητικό συμβούλιο της κοινής επιχείρησης ενέκρινε τις τροποποιήσεις της απόφασης 2007/198/ΕΕ που προτείνονται από την Επιτροπή, σύμφωνα με τις διατάξεις του καταστατικού της κοινής επιχείρησης. (7) Θα πρέπει να συσταθεί διοικητική και διαχειριστική επιτροπή με σκοπό την κατάρτιση γνωμοδοτήσεων και συστάσεων για την έγκριση βασικών εγγράφων από το διοικητικό συμβούλιο. Η επιτροπή αυτή θα πρέπει επίσης να παρέχει συμβουλές ή να διατυπώνει συστάσεις σχετικά με συγκεκριμένα διοικητικά και οικονομικά ζητήματα, μετά από αίτηση του διευθυντή ή του διοικητικού συμβουλίου. Το διοικητικό συμβούλιο θα πρέπει να είναι εξουσιοδοτημένο να αναθέτει καθήκοντα στην εν λόγω επιτροπή. Κάθε μέλος της κοινής επιχείρησης θα πρέπει να έχει το δικαίωμα να ορίζει αντιπρόσωπο στην εν λόγω επιτροπή. (8) Θα πρέπει να συσταθεί επιτροπή προμηθειών και συμβάσεων για να διατυπώνει συστάσεις προς τον διευθυντή της κοινής επιχείρησης σχετικά με την ανάθεση των συμβάσεων, την παροχή επιχορηγήσεων και συναφή θέματα. Τα μέλη της επιτροπής αυτής θα πρέπει να διορίζονται από το διοικητικό συμβούλιο υπό την προσωπική τους ιδιότητα. (9) Θα πρέπει να συσταθεί Γραφείο για να επικουρεί το διοικητικό συμβούλιο στην προετοιμασία των αποφάσεών του. Το διοικητικό συμβούλιο θα πρέπει να είναι εξουσιοδοτημένο να αναθέτει καθήκοντα στο Γραφείο. Τα μέλη του Γραφείου θα πρέπει να είναι ο πρόεδρος του διοικητικού συμβουλίου, οι πρόεδροι των επιτροπών του διοικητικού συμβουλίου, ένας εκπρόσωπος της Ευρατόμ και ένας εκπρόσωπος της χώρας υποδοχής του ITER (Γαλλία). Το διοικητικό συμβούλιο θα πρέπει να έχει το δικαίωμα να διορίζει πρόσθετα πρόσωπα στο Γραφείο. (10) Σύμφωνα με το άρθρο 17 της Συνθήκης για την Ευρωπαϊκή Ένωση, η Επιτροπή οφείλει να μεριμνά για την εφαρμογή των Συνθηκών, καθώς και των μέτρων που θεσπίζονται βάσει αυτών από τα θεσμικά όργανα. Ως εκ τούτου, θα πρέπει να ενισχυθούν τα δικαιώματα της Επιτροπής ώστε να διασφαλιστεί η συνέπεια των αποφάσεων του διοικητικού συμβουλίου με το δίκαιο της Ένωσης. (11) Είναι σκόπιμο να συγκροτηθεί δίκτυο ορισθέντων οργανισμών στον τομέα της επιστημονικής και τεχνολογικής έρευνας με αντικείμενο τη σύντηξη, για την παροχή σταθερής και μακροπρόθεσμης υποστήριξης από πλευράς έρευνας και ανάπτυξης στην κοινή επιχείρηση, με βάση τις γνώσεις και την τεχνογνωσία που έχουν προκύψει από το ευρωπαϊκό πρόγραμμα σύντηξης, όσο και αυτές που θα προκύψουν στο μέλλον. (12) Είναι αναγκαίο να ληφθούν υπόψη οι σχετικές διατάξεις του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου[5] και του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής[6], ιδίως ο ρόλος του εσωτερικού ελεγκτή της Επιτροπής ως εσωτερικού ελεγκτή της κοινής επιχείρησης. (13) Η απόφαση 2007/198/Ευρατόμ, όπως τροποποιήθηκε με την απόφαση 2013/791/Ευρατόμ, εξασφαλίζει τη χρηματοδότηση των δραστηριοτήτων της κοινής επιχείρησης κατά την περίοδο 2014-2020. Το άρθρο 12 στοιχείο α) του καταστατικού της κοινής επιχείρησης προβλέπει ότι η συνεισφορά της Ευρατόμ διατίθεται μέσω των κοινοτικών προγραμμάτων έρευνας και εκπαίδευσης που θεσπίζονται κατ’ εφαρμογή του άρθρου 7 της Συνθήκης. Η διάταξη αυτή θα πρέπει να τροποποιηθεί ώστε να ληφθεί υπόψη το γεγονός ότι η χρηματοδότηση κατά την περίοδο 2014-2020 δεν θα διατίθεται πλέον μέσω του προγράμματος-πλαισίου της Ευρατόμ. (14) Είναι επίσης σκόπιμο να επικαιροποιηθεί η απόφαση 2007/198/Ευρατόμ όσον αφορά τις διατάξεις για την προστασία των οικονομικών συμφερόντων των μελών. (15) Συνεπώς, η απόφαση 2007/198/Ευρατόμ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/198/Ευρατόμ τροποποιείται ως εξής: (1) Το άρθρο 5 τροποποιείται ως εξής: α) στην παράγραφο 1 προστίθεται η ακόλουθη φράση: «Η κοινή επιχείρηση μπορεί να παρέχει επιχορηγήσεις και να απονέμει βραβεία σύμφωνα με τις διατάξεις του δημοσιονομικού κανονισμού της.»· β) η παράγραφος 2 απαλείφεται. (2) Παρεμβάλλεται το ακόλουθο άρθρο 5αα: «Άρθρο 5αα Προστασία των οικονομικών συμφερόντων των μελών Η κοινή επιχείρηση εξασφαλίζει επαρκή προστασία των οικονομικών συμφερόντων των μελών με τη διενέργεια ή την ανάθεση κατάλληλων εσωτερικών και εξωτερικών ελέγχων.». (3) Στο άρθρο 9, η παράγραφος 3 αντικαθίσταται από το ακόλουθο κείμενο: «Το Δικαστήριο έχει δικαιοδοσία επί των προσφυγών που ασκούνται κατά της κοινής επιχείρησης, συμπεριλαμβανομένων των προσφυγών κατά των αποφάσεων του διοικητικού συμβουλίου της, υπό τους όρους των άρθρων 263 και 265 της Συνθήκης για τη λειτουργία της Ευρωπαϊκής Ένωσης.». (4) Το παράρτημα τροποποιείται σύμφωνα με το παράρτημα της παρούσας απόφασης. Άρθρο 2 Εφαρμογή Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, Για το Συμβούλιο Ο Πρόεδρος [1] Απόφαση 2007/198/Ευρατόμ του Συμβουλίου, της 27ης Μαρτίου 2007, περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 90 της 30.3.2007, σ. 58). [2] Απόφαση 2013/791/Ευρατόμ του Συμβουλίου, της 13ης Δεκεμβρίου 2013, για την τροποποίηση της απόφασης 2007/198/Ευρατόμ περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 349 της 21.12.2013, σ. 100). [3] COM(2010) 226 τελικό, της 4ης Μαΐου 2010. [4] SEC(2010) 1386 final, της 9ης Νοεμβρίου 2010. [5] Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1). [6] Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1). ΠΑΡΑΡΤΗΜΑ της πρότασης απόφασης του Συμβουλίου για την τροποποίηση της απόφασης 2007/198/Ευρατόμ περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν ΠΑΡΑΡΤΗΜΑ Το παράρτημα τροποποιείται ως εξής: (1) Το άρθρο 5 τροποποιείται ως εξής: α) ο τίτλος αντικαθίσταται από τον ακόλουθο τίτλο: «Όργανα και επιτροπές»· β) η παράγραφος 2 αντικαθίσταται από το ακόλουθο κείμενο: «2. Το διοικητικό συμβούλιο επικουρείται από τη διοικητική και διαχειριστική επιτροπή και από το Γραφείο σύμφωνα με τα άρθρα 8α και 9α.»· γ) παρεμβάλλεται η ακόλουθη παράγραφος 2α: «2α. Οι επιτροπές της κοινής επιχείρησης είναι η διοικητική και διαχειριστική επιτροπή, το Γραφείο και η επιτροπή προμηθειών και συμβάσεων (εφεξής «οι επιτροπές»).»· δ) η παράγραφος 3 αντικαθίσταται από το ακόλουθο κείμενο: «3. Ο διευθυντής ζητεί συμβουλές από την επιτροπή προμηθειών και συμβάσεων, σύμφωνα με το άρθρο 8β.»· ε) προστίθεται η ακόλουθη παράγραφος 4: «4. Το διοικητικό συμβούλιο και ο διευθυντής ζητούν συμβουλές από την τεχνική συμβουλευτική επιτροπή σύμφωνα με το άρθρο 9.». (2) Το άρθρο 6 τροποποιείται ως εξής: α) η παράγραφος 3 τροποποιείται ως εξής: (i) τα στοιχεία β) και γ) αντικαθίστανται από το ακόλουθο κείμενο: «β) συγκροτεί επικουρικά όργανα· γ) διορίζει τους προέδρους και τα μέλη των επιτροπών και των επικουρικών οργάνων που ενδεχομένως έχουν συγκροτηθεί δυνάμει του στοιχείου β)·»· (ii) στο στοιχείο δ), οι λέξεις «τα προγράμματα εργασίας» αντικαθίστανται από τις λέξεις «το πρόγραμμα εργασιών»· (iii) το στοιχείο ε) αντικαθίσταται από το ακόλουθο κείμενο: «ε) εγκρίνει τον ετήσιο προϋπολογισμό (συμπεριλαμβανομένων των ειδικών μερών που αφορούν τις διοικητικές δαπάνες και τις δαπάνες προσωπικού) και γνωμοδοτεί σχετικά με τους ετήσιους λογαριασμούς·»· (iv) το στοιχείο ιδ) αντικαθίσταται από το ακόλουθο κείμενο: «ιδ) εγκρίνει τη σύναψη συμφωνιών ή διακανονισμών συνεργασίας με τρίτες χώρες και με ιδρύματα, επιχειρήσεις ή ιδιώτες τρίτων χωρών ή με διεθνείς οργανισμούς, εξαιρουμένων των διακανονισμών προμηθειών για τις δραστηριότητες που προβλέπονται στο άρθρο 3 παράγραφος 1 στοιχεία β) και γ) και παράγραφος 2 στοιχείο α)·»· (v) το στοιχείο ιε) αντικαθίσταται από το ακόλουθο κείμενο: «ιε) αξιολογεί τις ετήσιες εκθέσεις προόδου της κοινής επιχείρησης με κριτήρια το πρόγραμμα των εργασιών της και τους πόρους της·»· (vi) το στοιχείο ιζ) απαλείφεται· β) στην παράγραφο 6, το τρίτο και το τέταρτο εδάφιο αντικαθίστανται από το ακόλουθο κείμενο: «Η Επιτροπή μπορεί να εκφράσει άποψη ως προς τη νομιμότητα της απόφασης του διοικητικού συμβουλίου εντός μηνός από την υποβολή του ζητήματος σε αυτήν. Σε αντίθετη περίπτωση, η απόφαση του διοικητικού συμβουλίου θεωρείται ότι έχει επικυρωθεί. Το διοικητικό συμβούλιο επανεξετάζει την απόφασή του με βάση τις απόψεις της Επιτροπής ώστε να διασφαλίζεται, κατά περίπτωση, η συμμόρφωση με το κοινοτικό δίκαιο.»· γ) οι παράγραφοι 9 και 10 αντικαθίστανται από το ακόλουθο κείμενο: «9. Εκτός αντίθετης απόφασης σε ειδικές περιπτώσεις, ο διευθυντής της κοινής επιχείρησης και οι πρόεδροι των επιτροπών συμμετέχουν στις συνεδριάσεις του διοικητικού συμβουλίου. 10. Το διοικητικό συμβούλιο εγκρίνει τον εσωτερικό κανονισμό του με πλειοψηφία των δύο τρίτων του συνόλου των ψήφων. Το διοικητικό συμβούλιο εγκρίνει τους εσωτερικούς κανονισμούς των επιτροπών με πλειοψηφία των δύο τρίτων του συνόλου των ψήφων.». (3) Το άρθρο 7 απαλείφεται. (4) Στο άρθρο 8, η παράγραφος 4 τροποποιείται ως εξής: α) το πρώτο εδάφιο αντικαθίσταται από το ακόλουθο κείμενο: «Ο διευθυντής εφαρμόζει το πρόγραμμα εργασιών και κατευθύνει τη διεξαγωγή των δραστηριοτήτων που καθορίζονται στο άρθρο 3. Παρέχει στο διοικητικό συμβούλιο, στις επιτροπές και στα τυχόν άλλα επικουρικά όργανα όλες τις πληροφορίες που είναι αναγκαίες για την εκτέλεση των καθηκόντων τους.»· β) στα στοιχεία γ) και θ), οι λέξεις «(σ)τα προγράμματα εργασίας» αντικαθίστανται από τις λέξεις «(σ)το πρόγραμμα εργασιών»· γ) τα στοιχεία ι) και ια) αντικαθίστανται από το ακόλουθο κείμενο: «ι) συντάσσει οποιαδήποτε άλλη έκθεση ζητηθεί από το διοικητικό συμβούλιο ή τις επιτροπές· ια) επικουρεί το διοικητικό συμβούλιο και τις επιτροπές παρέχοντάς τους υπηρεσίες γραμματείας·». (5) Παρεμβάλλονται τα ακόλουθα άρθρα 8α και 8β: «Άρθρο 8α Διοικητική και διαχειριστική επιτροπή 1. Κατόπιν αιτήσεως του διευθυντή ή του διοικητικού συμβουλίου, η διοικητική και διαχειριστική επιτροπή παρέχει συμβουλές ή διατυπώνει συστάσεις για συγκεκριμένα θέματα που σχετίζονται με τον διοικητικό και οικονομικό προγραμματισμό της κοινής επιχείρησης και εκτελεί κάθε άλλο καθήκον που της αναθέτει το διοικητικό συμβούλιο. 2. Ειδικότερα, η διοικητική και διαχειριστική επιτροπή γνωμοδοτεί και διατυπώνει συστάσεις προς το διοικητικό συμβούλιο σχετικά με τον προϋπολογισμό, τους ετήσιους λογαριασμούς, το σχέδιο του προγράμματος, το πρόγραμμα εργασιών, το σχέδιο εκτιμώμενων πόρων, το σχέδιο στελέχωσης, το σχέδιο πολιτικής προσωπικού και άλλα συναφή θέματα. 3. Το διοικητικό συμβούλιο διορίζει τα μέλη της διοικητικής και διαχειριστικής επιτροπής μεταξύ των εκπροσώπων που ορίζονται από τα μέλη. Ένα μέλος της επιτροπής είναι εκπρόσωπος της Ευρατόμ. 4. Τα μέλη της διοικητικής και διαχειριστικής επιτροπής ασκούν τα καθήκοντά τους προς το γενικότερο συμφέρον της κοινής επιχείρησης. 5. Η διοικητική και διαχειριστική επιτροπή εγκρίνει τον εσωτερικό κανονισμό της, με την επιφύλαξη προηγούμενης έγκρισης από το διοικητικό συμβούλιο. Άρθρο 8β Επιτροπή προμηθειών και συμβάσεων 1. Η επιτροπή προμηθειών και συμβάσεων διατυπώνει συστάσεις προς τον διευθυντή σχετικά με τις στρατηγικές στο πεδίο των προμηθειών και των επιχορηγήσεων, την ανάθεση και την παρακολούθηση της εκτέλεσης των συμβάσεων και άλλα συναφή θέματα. 2. Το Διοικητικό Συμβούλιο διορίζει τα μέλη της επιτροπής προμηθειών και συμβάσεων μεταξύ προσώπων εγνωσμένου κύρους με επαγγελματική πείρα σε θέματα συμβάσεων και προμηθειών. Τα μέλη του διοικητικού συμβουλίου δεν επιτρέπεται να είναι μέλη της επιτροπής προμηθειών και συμβάσεων. 3. Τα μέλη της επιτροπής προμηθειών και συμβάσεων δεν δεσμεύονται από υποδείξεις και ασκούν αμερόληπτα τα καθήκοντά τους. 4. Η επιτροπή προμηθειών και συμβάσεων εγκρίνει τον εσωτερικό κανονισμό της, με την επιφύλαξη προηγούμενης έγκρισης από το διοικητικό συμβούλιο.». (6) Το άρθρο 9 αντικαθίσταται από το ακόλουθο κείμενο: «Άρθρο 9 Τεχνική συμβουλευτική επιτροπή 1. Η τεχνική συμβουλευτική επιτροπή παρέχει συμβουλές στο διοικητικό συμβούλιο και στον διευθυντή, εφόσον κρίνεται απαραίτητο, σχετικά με την έγκριση και υλοποίηση του σχεδίου του προγράμματος και του προγράμματος εργασιών. 2. Το διοικητικό συμβούλιο διορίζει τα μέλη της τεχνικής συμβουλευτικής επιτροπής μεταξύ προσώπων εγνωσμένου κύρους με επαγγελματική πείρα στις επιστημονικές και τεχνικές πτυχές της σύντηξης και συναφών δραστηριοτήτων. 3. Τα μέλη της τεχνικής συμβουλευτικής επιτροπής δεν δεσμεύονται από υποδείξεις και ασκούν αμερόληπτα τα καθήκοντά τους προς το γενικότερο συμφέρον της κοινής επιχείρησης. 4. Η τεχνική συμβουλευτική επιτροπή εγκρίνει τον εσωτερικό κανονισμό της, με την επιφύλαξη προηγούμενης έγκρισης από το διοικητικό συμβούλιο.». (7) Παρεμβάλλεται το ακόλουθο άρθρο 9α: «Άρθρο 9α Γραφείο 1. Το Γραφείο επικουρεί το διοικητικό συμβούλιο στην προετοιμασία των αποφάσεών του και εκτελεί κάθε άλλο καθήκον που του αναθέτει το διοικητικό συμβούλιο. 2. Τα μέλη του Γραφείου είναι ο πρόεδρος του διοικητικού συμβουλίου, οι πρόεδροι των επιτροπών, ένας εκπρόσωπος της Ευρατόμ και ένας εκπρόσωπος της χώρας υποδοχής του ITER. Το διοικητικό συμβούλιο μπορεί να διορίζει πρόσθετα μέλη του Γραφείου. 3. Πρόεδρος του Γραφείου είναι ο πρόεδρος του διοικητικού συμβουλίου. 4. Τα μέλη του Γραφείου ασκούν τα καθήκοντά τους προς το γενικότερο συμφέρον της κοινής επιχείρησης. 5. Το Γραφείο εγκρίνει τον εσωτερικό κανονισμό του, με την επιφύλαξη προηγούμενης έγκρισης από το διοικητικό συμβούλιο.». (8) Το άρθρο 11 αντικαθίσταται από το ακόλουθο κείμενο: «Άρθρο 11 Πρόγραμμα εργασιών και σχέδιο εκτιμώμενων πόρων Ο διευθυντής καταρτίζει κάθε έτος, προς υποβολή στο διοικητικό συμβούλιο, το σχέδιο του προγράμματος, το σχέδιο εκτιμώμενων πόρων, το αναλυτικό ετήσιο πρόγραμμα εργασιών και τον αναλυτικό προϋπολογισμό.». (9) Στο άρθρο 12 παράγραφος 1, το στοιχείο α) αντικαθίσταται από το ακόλουθο κείμενο: «α) η συνεισφορά της Ευρατόμ διατίθεται μέσω των κοινοτικών προγραμμάτων έρευνας και εκπαίδευσης που θεσπίζονται κατ’ εφαρμογή του άρθρου 7 της Συνθήκης ή μέσω άλλων αποφάσεων που εκδίδει το Συμβούλιο·». (10) Το άρθρο 14 αντικαθίσταται από το ακόλουθο κείμενο: «Άρθρο 14 Ετήσια έκθεση Στην ετήσια έκθεση καταγράφεται η εφαρμογή του προγράμματος εργασιών από την κοινή επιχείρηση. Ειδικότερα, περιγράφονται συνοπτικά οι δραστηριότητες της κοινής επιχείρησης και αξιολογούνται τα αποτελέσματα σε σχέση με τους στόχους και το χρονοδιάγραμμα που έχουν τεθεί, οι κίνδυνοι που συνδέονται με τις διεξαγόμενες δραστηριότητες, η χρήση των πόρων και η γενικότερη λειτουργία της κοινής επιχείρησης. Η ετήσια έκθεση συντάσσεται από τον διευθυντή και αξιολογείται από το διοικητικό συμβούλιο, το οποίο και τη διαβιβάζει, μαζί με την αξιολόγησή της, στα μέλη της κοινής επιχείρησης, στην Επιτροπή, στο Ευρωπαϊκό Κοινοβούλιο και στο Συμβούλιο.». (11) Στο άρθρο 15 παράγραφος 1 δεύτερο εδάφιο, οι λέξεις «στις 15 Ιουνίου» αντικαθίστανται από τις λέξεις «την 1η Ιουνίου». (12) Παρεμβάλλεται το ακόλουθο άρθρο 15α: «Άρθρο 15α Δικτύωση με ορισθέντες οργανισμούς στον τομέα της επιστημονικής και τεχνολογικής έρευνας με αντικείμενο τη σύντηξη 1. Για την πρόοδο των δραστηριοτήτων της, η κοινή επιχείρηση στηρίζεται σε γνώσεις και εγκαταστάσεις που έχουν αναπτυχθεί από αρμόδιους δημόσιους ερευνητικούς οργανισμούς οι οποίοι δραστηριοποιούνται στον τομέα της έρευνας και ανάπτυξης με αντικείμενο τη σύντηξη. 2. Το διοικητικό συμβούλιο, κατόπιν πρότασης του διευθυντή, καταρτίζει και δημοσιοποιεί κατάλογο αρμόδιων οργανισμών που ορίζονται από τα μέλη και μπορούν να διεξάγουν, μεμονωμένα ή σε δίκτυα, δραστηριότητες έρευνας και ανάπτυξης για την προαγωγή της αποστολής της κοινής επιχείρησης. Οι δραστηριότητες αυτές επιτρέπεται να είναι επιλέξιμες για χρηματοδοτική στήριξη από την κοινή επιχείρηση. 3. Οι εκτελεστικές ρυθμίσεις για την εφαρμογή των παραγράφων 1 και 2 του παρόντος άρθρου διασφαλίζουν τη διαφάνεια και τον ανταγωνισμό μεταξύ των δημόσιων ερευνητικών οργανισμών και καθορίζονται στον δημοσιονομικό κανονισμό και στους κανόνες εφαρμογής του, που αναφέρονται στο άρθρο 13 και στο παράρτημα III.». (13) Στο παράρτημα I, μετά τη γραμμή που αφορά τη Βουλγαρία, παρεμβάλλεται η ακόλουθη γραμμή: « Κροατία || 2 » (14) Το παράρτημα II τροποποιείται ως εξής: α) το σημείο 2 αντικαθίσταται από το ακόλουθο κείμενο: «2. Το συνολικό ποσό των ετήσιων εισφορών των μελών για το έτος n υπολογίζεται με βάση τους ετήσιους πόρους που απαιτούνται για τη διοικητική λειτουργία της κοινής επιχείρησης κατά το συγκεκριμένο έτος και έχουν εγκριθεί από το διοικητικό συμβούλιο με το σχέδιο εκτιμώμενων πόρων.»· β) στο σημείο 4 προστίθεται το ακόλουθο στοιχείο γ): «γ) Σε περίπτωση που ένα μέλος δεν καταβάλει εμπρόθεσμα την εισφορά του, το διοικητικό συμβούλιο μπορεί να του επιβάλει την καταβολή επιπλέον ποσών.». (15) Το παράρτημα III τροποποιείται ως εξής: α) το σημείο 3 αντικαθίσταται από το ακόλουθο κείμενο: «3. Η κοινή επιχείρηση συγκροτεί κλιμάκιο ελέγχου (audit capability).»· β) στο σημείο 5 στοιχείο γ), οι λέξεις «προγράμματα εργασίας» αντικαθίστανται από τις λέξεις «προγράμματα εργασιών»· γ) στο σημείο 5, το στοιχείο στ) αντικαθίσταται από το ακόλουθο κείμενο: «στ) κανόνες και διαδικασίες για τον εσωτερικό δημοσιονομικό έλεγχο, συμπεριλαμβανομένων των εξουσιοδοτήσεων·»· δ) στο σημείο 5 προστίθεται το ακόλουθο στοιχείο ια): «ια) κανόνες για τη διαχείριση των επιχορηγήσεων.»· ε) στο σημείο 5 προστίθεται το ακόλουθο εδάφιο: «Για τους σκοπούς του στοιχείου δ), οι αναλήψεις υποχρεώσεων που προβλέπονται στον προϋπολογισμό για δράσεις διάρκειας άνω του ενός οικονομικού έτους μπορούν να κατανέμονται σε περισσότερα έτη ως ετήσιες δόσεις.»· στ) προστίθεται το ακόλουθο σημείο 10: «10. Η κοινή επιχείρηση εγκρίνει διατάξεις και κανόνες για τη δικτύωση με ορισθέντες οργανισμούς που αναφέρεται στο άρθρο 15α του καταστατικού. Οι εν λόγω κανόνες διασφαλίζουν τη διαφάνεια και τον ανταγωνισμό μεταξύ των ευρωπαϊκών δημόσιων ερευνητικών οργανισμών και, ειδικότερα, προσδιορίζουν τα κριτήρια εγγραφής οργανισμών στον κατάλογο των αρμόδιων οργανισμών που έχουν ορίσει τα κράτη μέλη.».